Α4-0012/95

Ψήφισμα σχετικά με την ανακοίνωση της Επιτροπής με τίτλο «Προοπτικές της πολιτικής αεροπορίας στην Ευρώπη»

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματα και εκθέσεις του σχετικά με το περιεχόμενο μιας κοινής πολιτικής μεταφορών στον τομέα της πολιτικής αεροπορίας,

- έχοντας υπόψη το ψήφισμά του της 16ης Νοεμβρίου 1993 σχετικά με τις σχέσεις με τρίτες χώρες στον τομέα των αεροπορικών μεταφορών ((ΕΕ C 329 της 6.12.1993, σελ. 72 )),

- έχοντας υπόψη την έκθεση της «επιτροπής σοφών» για τις αερομεταφορές, με τίτλο «Επέκταση των οριζόντων», που συντάχθηκε με παραγγελία της Επιτροπής και υποβλήθηκε τον Ιανουάριο του 1994,

- έχοντας υπόψη το ψήφισμά του της 9ης Μαρτίου 1994 επί τής εκθέσεως αυτής ((ΕΕ C 91 της 28.03.1994, σελ. 51)),

- έχοντας υπόψη τη γνωμοδότησή του της 22ας Απριλίιου 1994 για την τροποποιημένη πρόταση απόφασης του Συμβουλίου σχετικά με μια διαδικασία διαβούλευσης και έγκρισης συμφωνιών περί εμπορικών σχέσεων στον τομέα των αεροπορικών μεταφορών μεταξύ κρατών μελών και τρίτων χωρών ((ΕΕ C 128 της 09.05.1994, σελ. 512 )),

- έχοντας υπόψη την ανακοίνωση της Επιτροπής για «τις προοπτικές της πολιτικής αεροπορίας στην Ευρώπη» (COM(94)0218),

- έχοντας υπόψη το ψήφισμα του Συμβουλίου της 24ης Οκτωβρίου 1994 για το θέμα αυτό ((EE C 309 της 5.11.94, σ.2)),

- έχοντας υπόψη τις σχετικές διατάξεις του Κανονισμού του,

- έχοντας υπόψη την έκθεση της Επιτροπής Μεταφορών και Τουρισμού και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής και της Επιτροπής Έρευνας, Τεχνολογικής Ανάπτυξης και Ενέργειας (Α4-0012/95),

Α. λαμβάνοντας υπόψη τη μεγάλη σημασία του τομέα της πολιτικής αεροπορίας για την ευρωπαϊκή οικονομία, την επίδρασή του στην απασχόληση και τον καίριο ρόλο του στην πορεία προς την πλήρη ένταξη των πολιτών σε έναν ενιαίο χώρο χωρίς σύνορα,

Β. λαμβάνοντας υπόψη το νευραλγικό ρόλο της πολιτικής αεροπορίας στη σύνδεση της Ευρώπης με τον υπόλοιπο κόσμο,

Γ. επισημαίνοντας την αλληλεξάρτηση μεταξύ του κλάδου της πολιτικής αεροπορίας και άλλων οικονομικών δραστηριοτήτων, όπως η αεροναυπηγική βιομηχανία, ο τουρισμός και οι αερολιμένες,

Δ. υπογραμμίζοντας το σημαντικό ρόλο των αερομεταφορών στην ενίσχυση της οικονομικής και κοινωνικής συνοχής, στο μέτρο που καθιστούν δυνατή την ταχεία και αποτελεσματική σύνδεση μεταξύ των περιφερειών, και ιδίως την πρόσβαση στις απομακρυσμένες ή νησιωτικές περιοχές, συμβάλλοντας έτσι στο μηδενισμό της απόστασης μεταξύ κέντρου και περιφέρειας,

Ε. λαμβάνοντας υπόψη τον αναπόδραστο ρόλο του δημόσιου τομέα στις αεροπορικές μεταφορές,

ΣΤ. λαμβάνοντας υπόψη τις αναστατώσεις που γνωρίζει τελευταία ο τομέας των αερομεταφορών, ιδίως μετά τον Πόλεμο του Κόλπου, και τις οικονομικές ζημίες που υφίστανται οι αεροπορικές εταιρίες, και οι οποίες οφείλονται όχι μόνον στην οικονομική ύφεση αλλά και σε διαρθρωτικά αίτια,

Ζ. λαμβάνοντας υπόψη τη σημερινή κατάσταση υπό την οποία λειτουργούν οι αερομεταφορείς, και η οποία χαρακτηρίζεται από υψηλό κόστος εκμετάλλευσης,

Η. επισημαίνοντας ότι ένα σημαντικό μέρος του κόστους εκμετάλλευσης καθώς και το μέρος εκείνο που αφορά τη χρήση των υποδομών του τομέα των αερομεταφορών, δεν εξαρτάται άμεσα από τις ενέργειες των διευθυντικών οργάνων των αεροπορικών εταιρειών, αλλά προκύπτει κυρίως από την έλλειψη ενιαίου συστήματος ελέγχου και διαχείρισης της εναέριας κυκλοφορίας,

Θ. φρονώντας ότι μια κοινοτική πολιτική στον τομέα της πολιτικής αεροπορίας πρέπει να τείνει στην αποκατάσταση μιας δίκαιης ισορροπίας μεταξύ των διαφόρων συμφερόντων του κλάδου - αεροπορικές εταιρίες, εργαζόμενοι του κλάδου, χρήστες των αερομεταφορών -, καθώς και μεταξύ των εθνικών και περιφερειακών συμφερόντων στην Κοινότητα, ούτως ώστε να εξασφαλίζεται η ισόρροπη και αρμονική ανάπτυξη του τομέα,

Ι. παρατηρώντας ότι η ισχύουσα κοινοτική νομοθεσία, δηλ. η αποκαλούμενη 3η δέσμη μέτρων για την ελευθέρωση των αερομεταφοορών, εισάγει μια σειρά ρητρών διασφάλισης οι οποίες, σε συγκεκριμένες περιπτώσεις και λαμβανομένων υπόψη των εκάστοτε ειδικών αναγκών, επιτρέπουν την παρέμβαση των κρατών μελών και της Επιτροπής,

ΙΑ. λαμβάνοντας υπόψη ότι η νομοθεσία αυτή προβλέπει υποχρεώσεις παροχής δημοσίας υπηρεσίας, που είναι απαραίτητες για τη διατήρηση επαρκών αεροπορικών συνδέσεων με τις νησιωτικές και τις απομακρυσμένες περιφέρειες,

ΙΒ. επισημαίνοντας τις διαφορές που υπάρχουν σήμερα μεταξύ των διαφόρων κρατών μελών σε ό,τι αφορά τη φορολογική, χρηματοπιστωτική, κοινωνική και εργατική τους νομοθεσία στον τομέα των αερομεταφορών,

ΙΓ. εκτιμώντας ότι αυτή η εκ των πραγμάτων διαμορφωμένη κατάσταση, όπου η κοινοτική αγορά εξακολουθεί να χαρακτηρίζεται από μεγάλο βαθμό κατακερματισμού, δυσχεραίνει εξαιρετικά την εφαρμογή μιας κοινής στρατηγικής για την υποστήριξη των ευρωπαϊκών αεροπορικών επιχειρήσεων στο διεθνή ανταγωνισμό,

ΙΔ. θεωρώντας ότι τα κενά που υπάρχουν στην υποδομή, τόσο την εναέρια όσο και την επίγεια, θέτουν σε σοβαρό κίνδυνο τους στόχους της ενιαίας αγοράς και αποτελούν ισχυρή τροχοπέδη στην ανάπτυξη του τομέα,

ΙΕ. υπενθυμίζοντας τις προβλέψεις των ειδικών, σύμφωνα με τις οποίες αναμένεται, για τα 10 έως 15 επόμενα χρόνια, μέση ετήσια αύξηση των αερομεταφορών της τάξεως του 5 έως 6%,

ΙΣΤ. λαμβάνοντας υπόψη ότι η αύξηση των αερομεταφορών οδηγεί συγχρόνως σε αύξηση των οδικών μεταφορών, πράγμα που έχει μεγάλες συνέπειες για τη βιωσιμότητα και το περιβάλλον σε ήδη (λίαν) βεβαρυμένες περιοχές,

1. λαμβάνει υπό σημείωση την ανακοίνωση της Επιτροπής για τις προοπτικές της πολιτικής αεροπορίας στην Ευρώπη και, με βάση το έγγραφο αυτό, ζητεί από την Επιτροπή να υποβάλει πολυετές νομοθετικό πρόγραμμα-πλαίσιο το οποίο θα θέτει τις προτεραιότητες σε ό,τι αφορά τα ληπτέα μέτρα και θα καθορίζει το σχετικό χρονοδιάγραμμα[semigr ] το εν λόγω πρόγραμμα-πλαίσιο θα εκτελείται μέσω ετησίων προγραμμάτων[semigr ]

2. θεωρεί αναγκαίο να προχωρήσουμε στην επεξεργασία και εφαρμογή μιας κοινοτικής πολιτικής στον τομέα των αερομεταφορών για την πλήρη υλοποίηση μιας πραγματικής εσωτερικής αγοράς υπό συνθήκες ελεύθερου και θεμιτού ανταγωνισμού μεταξύ των αεροπορικών εταιρειών που θα συμβάλει στην ανάπτυξη μιας ισχυρής, ανταγωνιστικής και αποτελεσματικής ευρωπαϊκής πολιτικής αεροπορίας[semigr ]

3. πιστεύει ότι η πλήρης αξιοποίηση των δυνατοτήτων της εσωτερικής αγοράς, και η εφαρμογή πολιτικής που θα είναι στραμμένη προς την ανάπτυξη των υποδομών βάσει κοινών κατευθυντηρίων γραμμών, πρέπει να αποτελέσουν συνιστώσες υψηλής προτεραιότητας της κοινοτικής δράσης στον τομέα της ευρωπαϊκής πολιτικής αεροπορίας[semigr ]

4. θεωρεί ότι η διατήρηση υψηλού επιπέδου ασφαλείας και η προστασία του περιβάλλοντος πρέπει να αποτελούν βασικούς στόχους της κοινοτικής δράσης στον τομέα της αεροπορίας[semigr ] εκφράζει τη λύπη του για τη σχετικά περιορισμένη εμβέλεια των προτάσεων της Επιτροπής στα σημεία αυτά, απαιτεί δε να αξιολογηθούν τα στοιχεία αυτά στις νομοθετικές προτάσεις που θα υποβάλει η Επιτροπή[semigr ]

5. εκφράζει τη λύπη του για το γεγονός ότι η μέχρι σήμερα εφαρμοσθείσα κοινοτική πολιτική φιλελευθεροποίησης δεν συνοδεύτηκε από καμμία αξιολόγηση των οικονομικών και κοινωνικών επιπτώσεών της (ιδίως στην απασχόληση και τις συνθήκες εργασίας), ούτε των επιπτώσεων στην ποιότητα των υπηρεσιών που παρέχονται στους καταναλωτές[semigr ] καλεί δε την Επιτροπή να μελετήσει το ταχύτερο τα θέματα αυτά[semigr ]

6. φρονεί ότι τα μέτρα εναρμόνισης που θα χρειασθεί να ληφθούν στον τομέα της πολιτικής αεροπορίας πρέπει να διαμορφωθούν λαμβάνοντας κατάλληλα υπόψη τόσο κριτήρια βασισμένα σε ανάλυση κόστους/ωφέλειας, όσο και τις επιπτώσεις στον κοινωνικό τομέα και την ασφάλεια[semigr ]

ΖΗΤΗΜΑΤΑ ΑΣΦΑΛΕΙΑΣ

7. υπενθυμίζει τη θέση του ότι πρέπει να δημιουργηθεί Ευρωπαϊκή Αρχή Πολιτικής Αεροπορίας, με αρμοδιότητες στα θέματα που αφορούν την ασφάλεια των αερομεταφορών[semigr ] στις αρμοδιότητες της υπηρεσίας αυτής πρέπει να περιλαμβάνονται και η πιστοποίηση της καταλληλότητας προς πτήση των αεροσκαφών, ο έλεγχος της εναέριας κυκλοφορίας και η επαγγελματική κατάρτιση στην πολιτική αεροπορία[semigr ]

8. θεωρεί απαραίτητο να καταστούν αυστηρότεροι, βραχυπρόθεσμα, οι κανόνες που αφορούν την πιστοποίηση της καταλληλότητας προς πτήση, τη συντήρηση και την ασφάλεια των αεροσκαφών[semigr ] το έργο αυτό πρέπει να πραγματοποιηθεί σε στενή συνεργασία με τους υπάρχοντες διεθνείς οργανισμούς[semigr ]

9. λαμβάνοντας υπόψη την προσφάτως εγκριθείσα οδηγία 94/56/ΕΟΚ του Συμβουλίου της 21ης Νοεμβρίου 1994, με την οποία καθιερώνονται οι βασικές αρχές σχετικά με την έρευνα για ατυχήματα και άλλα επεισόδια της πολιτικής αεροπορίας ((ΕΕ L 319 της 12.12.1994, σελ. 14)), καλεί την Επιτροπή να παρουσιάσει προτάσεις σχετικά με:

- τη δημιουργία, σε κάθε κράτος μέλος, υποχρεωτικών συστημάτων για τη δήλωση σε περίπτωση ατυχημάτων (mandatory incident reporting systems), καθώς και ένα κοινοτικό σύστημα που θα συντονίζει τις εθνικές βάσεις δεδομένων[semigr ]

- τη δημιουργία εμπιστευτικού συστήματος δήλωσης των ατυχημάτων σε εθελοντική βάση[semigr ]

ΠΟΛΙΤΙΚΗ ΥΠΟΔΟΜΩΝ

10. επαναλαμβάνει τη θέση που είχε εκφράσει σε προηγούμενα ψηφίσματά του ότι η ορθολογική διαχείριση του κοινοτικού εναέριου χώρου, η οποία υπαγορεύεται από την ανάγκη να εξασφαλισθούν η ασφάλεια, η αποτελεσματικότητα, η οικονομική λειτουργία και η απρόσκοπτη διεξαγωγή της εναέριας κυκλοφορίας, προϋποθέτει τη δημιουργία ενιαίου συστήματος ελέγχου και διαχείρισης της εναέριας κυκλοφορίας που θα καλύπτει ολόκληρο τον κοινοτικό εναέριο χώρο και θα τελεί υπό τον έλεγχο μιας ενιαίας κοινοτικής αρχής πολιτικής αεροπορίας[semigr ]

11. αντιλαμβάνεται τη σημασία της πρότασης της Επιτροπής σχετικά με τους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών (COM(94)0106), καθώς και της σημασίας που ενέχει για το μέλλον των κοινοτικών αεροδρομίων, πρότασης στην οποία επισημαίνονται οι προτεραιότητες δράσης για τα αναφερόμενα σε αυτήν αεροδρόμια κοινού ενδιαφέροντος[semigr ]

12. επισημαίνει την ανάγκη να αναγνωρισθεί ο εναέριος χώρος ως σημαντικό ζήτημα στο πλαίσιο των διευρωπαϊκών δικτύων και εκφράζει την ικανοποίησή του για το γεγονός ότι τούτο αναγνωρίσθηκε από τη Διάσκεψη Κορυφής των Αρχηγών Κρατών και Κυβερνήσεων στο Έσσεν[semigr ]

13. αναγνωρίζει τη βραχυπρόθεσμη ανάγκη να συνεχισθούν οι εργασίες εναρμόνισης και ολοκλήρωσης που θα επιτρέψουν να καταστούν συμβατά τα διάφορα συστήματα ελέγχου της εναέριας κυκλοφορίας που υπάρχουν στα κράτη μέλη, καθώς και να προωθηθεί, μέσω κοινοτικού οργάνου, ο συντονισμός του προγραμματισμού των κέντρων ελέγχου της εναέριας κυκλοφορίας των κρατών μελών της Ευρωπαϊκής Ένωσης[semigr ]

14. θεωρεί επείγουσα ανάγκη να υποβάλει η Επιτροπή στρατηγικό σχέδιο για τη δημιουργία του ενιαίου συστήματος, με το οποίο θα ρυθμίζονται άπαξ διά παντός τα πολιτικά, νομικά, θεσμικά, τεχνικά και επιστημονικά προβλήματα που θέτει η μετάβαση προς ένα τέτοιο σύστημα[semigr ]

15. παραμένοντας πιστό το πνεύμα του ψηφίσματός του της 27ης Σεπτεμβρίου 1994 περί ελέγχου της εναέριας κυκλοφορίας (ATC) στην Ευρώπη ((ΕΕ C 305 της 31.10.1994, σελ. 24)), συνιστά στα κράτη μέλη καθώς και στο EUROCONTROL, την Ευρωπαϊκή Διάσκεψη Πολιτικής Αεροπορίας (CEAC) και την Διεθνή Οργάνωση Πολιτικής Αεροπορίας (OACI), προκειμένου να αποφύγουν στο μέλλον ανωμαλίες, όπως π.χ. εκείνες που παρουσιάστηκαν το περασμένο καλοκαίρι στο κέντρο ελέγχου εναέριας κυκλοφορίας του Αιξ-αν-Προβάνς, να προχωρήσουν σε ανακατανομή της εναέριας κυκλοφορίας και στην παραχώρηση ειδικής προτεραιότητας στις πτήσεις με προορισμό νησιά[semigr ]

ΠΡΟΣΒΑΣΗ ΣΤΗΝ ΑΓΟΡΑ

16. ζητεί από τα κράτη μέλη και τις εθνικές υπηρεσίες πολιτικής αεροπορίας να επιταχύνουν την συνεκτική εφαρμογή των ρυθμίσεων σχετικά με την πρόσβαση κοινοτικών αερομεταφορέων σε ενδοκοινοτικές αερογραμμές, που περιέχονται στον κανονισμό (ΕΟΚ) αριθ. 2408/92 του Συμβουλίου της 23ης Ιουλίου 1992 ((ΕΕ L 240 της 24.08.1992, σελ. 8))[semigr ]

17. στο πλαίσιο αυτό, ζητεί από τις εν λόγω υπηρεσίες να εφαρμόσουν τους κανόνες σχετικά με την πρόσβαση στην αγορά και τα δικαιώματα κυκλοφορίας με διαφάνεια και χωρίς διακρίσεις μεταξύ των αερομεταφορέων, την πέμπτη ελευθερία σχετικά με τα δικαιώματα κυκλοφορίας και τη σταδιακή κατάργηση των δικαιωμάτων καμποτάζ προκειμένου να ενθαρρυνθεί η ανάπτυξη του τομέα και να βελτιωθούν οι υπηρεσίες για τους χρήστες[semigr ]

18. ζητεί από την Επιτροπή να εξετάσει προσεκτικά τις αποφάσεις των κρατών μελών σχετικά με την πρόσβαση στην αγορά, προκειμένου να εξασφαλισθεί ότι αυτές συμφωνούν με τους κανόνες περί μη διακρίσεων που προβλέπει η κοινοτική νομοθεσία[semigr ]

19. επί τη βάσει των ανωτέρω, η Επιτροπή οφείλει να ενεργήσει, αν είναι ανάγκη, για να παρεμποδίσει οιαδήποτε ειδική μεταχείριση εθνικών αερομεταφορέων και να εξασφαλίσει συνθήκες ανοικτού και δίκαιου ανταγωνισμού στον εν λόγω τομέα[semigr ]

ΑΕΡΟΛΙΜΕΝΕΣ

20. καλεί την Επιτροπή να παρουσιάσει προτάσεις που θα αποβλέπουν στο να εξασφαλισθεί η πλήρης διαφάνεια σε ό,τι αφορά το κόστος λειτουργίας και τα τέλη των αερολιμένων και των συστημάτων ελέγχου της εναέριας κυκλοφορίας, και θεωρεί ότι προκειμένου να αποφευχθεί μια μη ισόρροπη διαδικασία που θα οδηγούσε σε επενδυτική κρίση στους αερολιμένες, είναι ουσιαστικό να βρεθεί η χρυσή τομή μεταξύ των απαιτήσεων για μια ελευθέρωση που θα ενισχύσει την ανταγωνιστικότητα στον τομέα των αεροπορικών μεταφορών, αφενός, και της υποχρέωσης των επιχειρήσεων αερολιμένων να εξυπηρετούν το κοινό, αφετέρου[semigr ]

21. λαμβάνει υπό σημείωση την πρόθεση της Επιτροπής να «θέσει σε κίνηση πρωτοβουλία προκειμένου να ανοίξουν στον ανταγωνισμό οι υπηρεσίες εδάφους που παρέχουν στα αεροσκάφη τα αεροδρόμια της Κοινότητας», και εκφράζει την ικανοποίησή του για την επιλογή του άρθρου 84 της Συνθήκης ΕΚ ως νομικής βάσης για τη δράση αυτή[semigr ]

22. εκτιμά επίσης ότι πρέπει να ληφθούν υπόψη οι επιπτώσεις που θα έχει η ελευθέρωση αυτή στην απασχόληση και την ασφάλεια και ότι, προς τούτο, επιβάλεται να εφαρμοσθούν ενιαία κριτήρια όσον αφορά τα προσόντα του προσωπικού και την ασφάλεια για όλους εκείνους που παράσχουν υπηρεσίες εδάφους[semigr ]

23. συνιστά στην Επιτροπή και στο Συμβούλιο να λάβουν μέτρα για να ενθαρρύνουν τις αεροπορικές αρχές να τυποποιήσουν τους χρηματοπιστωτικούς λογαριασμούς τους έτσι ώστε να μπορεί να υπάρξει συγκρίσιμη βάση[semigr ]

24. ζητεί από την Επιτροπή να εξετάσει, χωρίς να αναμένει την ημερομηνία της 1ης Ιανουαρίου 1996, την αποτελεσματική εφαρμογή του Κανονισμού 95/93 σχετικά με τους κοινούς κανόνες για την κατανομή του διαθεσίμου χρόνου στα κοινοτικά αεροδρόμια ((ΕΕ L 14 της 22.01.1993, σελ. 1)), και να ενημερώσει το Κοινοβούλιο σχετικά με την καταλληλότητα των εν λόγω κανόνων για τις γενικές απαιτήσεις της ενιαίας αγοράς[semigr ]

25. φρονεί ότι η ανάπτυξη διαπεριφερειακών τακτικών αεροπορικών δρομολογίων και η ύπαρξη δικτύου αποτελεσματικών και ανταγωνιστικών αεροπορικών συνδέσεων μεταξύ των απομακρυσμένων και νησιωτικών περιφερειών και των κεντρικών περιφερειών της Ένωσης θα συνέβαλαν σημαντικά στην οικονομική και κοινωνική ανάπτυξη των λιγότερο ανεπτυγμένων περιφερειών της Ευρωπαϊκής Ένωσης[semigr ]

26. προς το σκοπό αυτό, καλεί τα κράτη μέλη και την Επιτροπή να λάβουν τα αναγκαία μέτρα για τη δημιουργία γραμμών συνδέσεως από και προς τα περιφερειακά αεροδρόμια, ενώ η απαραίτητη συχνότητα πτήσεων στις γραμμές αυτές θα επιτρέψει, εάν χρειαστεί και σύμφωνα με την κοινοτική νομοθεσία, τη λήψη προσωρινών μέτρων προστασίας καθ' όλο το μήκος των γραμμών αυτών, τη σύναψη συμφωνιών μεταξύ αερομεταφορέων για κοινή εκμετάλλευση ώστε να διαφυλάσσονται οι συνδέσεις αυτές, καθώς και την εισαγωγή υποχρεώσεων παροχής δημοσίας υπηρεσίας[semigr ]

27. ζητεί από την Επιτροπή να παρουσιάσει, το ταχύτερο δυνατόν, μια μελέτη σχετικά με τα επικίνδυνα κοινοτικά αεροδρόμια και να θεσπίσει κατάλληλα μέτρα για την εναρμόνιση των ελαχίστων κανόνων ασφαλείας[semigr ]

ΚΡΑΤΙΚΕΣ ΕΝΙΣΧΥΣΕΙΣ

28. λαμβάνει υπό σημείωση τις σχετικές συστάσεις της «επιτροπής σοφών» και συμμερίζεται κατ´ αρχήν την υπόδειξη ότι κάθε αίτημα για κρατικές ενισχύσεις πρέπει να συνοδεύεται από συνολικό σχέδιο αναδιάρθρωσης, να εκπονείται μελέτη αξιολόγησης από ανεξάρτητους εμπειρογνώμονες, και να εξασφαλίζεται ο εξονυχιστικός έλεγχος της εκτέλεσης του σχεδίου[semigr ]

29. σχετικά με το αναφερόμενο στο κεφάλαιο των συστάσεων θέμα της ιδιωτικοποίησης, εφιστά την προσοχή στο άρθρο 222 της Συνθήκης το οποίο επιβάλλει την κοινοτική αρχή της ουδετερότητος όσον αφορά το καθεστώς της ιδιοκτησίας και υπενθυμίζει την ομολογία του Δικαστηρίου που θεσπίζει την αρχή της ισοτιμίας μεταξύ δημοσίων και ιδιωτικών επιχειρήσεων[semigr ]

30. εκφράζει τη λύπη του για το γεγονός ότι η ανακοίνωση της Επιτροπής σχετικά με την εφαρμογή των άρθρων 92 και 93 της Συνθήκης στις ενισχύσεις που χορηγούν τα κράτη μέλη στον τομέα της αεροπορίας, εγκριθείσα στις 16 Νοεμβρίου 1994, δεν υποβλήθηκε για γνωμοδότηση στο Κοινοβούλιο[semigr ]

31. θεωρεί ότι ο καλύτερος τρόπος να εξασφαλισθεί η διαφάνεια της κοινοτικής παρέμβασης και η επίτευξη των στόχων που καθορίζονται στη Λευκή Βίβλο για τη μελλοντική πολιτική των μεταφορών είναι, όπως προβλέπει το άρθρο 94 της Συνθήκης, μέσω κανονισμού του Συμβουλίου που θα καθορίζει με σαφήνεια τα κριτήρια συμβατότητας των ενισχύσεων που χορηγούν τα διάφορα κράτη με τις αρχές που πρέπει να διέπουν τη λειτουργία μιας κοινής αγοράς[semigr ]

32. καλεί την επιτροπή να ζητήσει τη γνωμοδότηση του Κοινοβουλίου σχετικά με τις αναθεωρημένες κατευθυντήριες γραμμές της στον εν λόγω τομέα[semigr ]

33. εφιστά την προσοχή στις συγκεκαλυμμένες κρατικές ενισχύσεις που προκύπτουν από τις διαφορές μεταξύ των εθνικών κοινωνικών και φορολογικών νομοθεσιών[semigr ]

34. πιστεύει ότι το ανταγωνιστικό πλεόνασμα των αεροπορικών μεταφορών έναντι των άλλων μέσων μεταφοράς εξαρτάται και από την μη καταβολή ειδικών φόρων κατανάλωσης για την κηροζίνη[semigr ]

35. πιστεύει ότι η ανταγωνιστική θέση των αεροπορικών μεταφορών της Ευρωπαϊκής Ένωσης στο διεθνές πεδίο έχει επηρεαστεί αρνητικά από ορισμένες πρακτικές τρίτων χωρών οι οποίες παρέχουν στις εταιρείες τους συγκεκριμένες διευκολύνσεις σε αυτόν τον τομέα[semigr ]

36. επαναλαμβάνει ότι η οικονομική ενίσχυση ενός κράτους μέλους για την αναδιάρθρωση ενός αερομεταφορέα μπορεί να γίνει δεκτή μόνο αν η ενίσχυση αυτή δεν στρεβλώνει ή απειλεί να επιφέρει στρέβλωση του ανταγωνισμού[semigr ]

ΕΞΩΤΕΡΙΚΕΣ ΣΧΕΣΕΙΣ

37. θεωρεί σημαντικό να παραχωρηθούν σταδιακά στην Κοινότητα περισσότερες αρμοδιότητες σε ό,τι αφορά τα ζητήματα εξωτερικών σχέσεων που προκύπτουν στο πλαίσιο του τομέα των αερομεταφορών, και εκφράζει την αντίθεσή του με τη στάση του Συμβουλίου στο θέμα αυτό[semigr ] εκτιμά ότι κάθε πρωτοβουλία της Επιτροπής για έναρξη διαπραγματεύσεων με τρίτες χώρες για θέματα που αφορούν την πολιτική αεροπορία πρέπει να υπόκειται στην κοινοτική νομοθεσία και να έχει ως νομική βάση τα άρθρα 84 και 228 της Συνθήκης[semigr ] υπενθυμίζει τη γνωμάτευση 1/94 του Δικαστηρίου των ΕΚ, της 15ης Νοεμβρίου 1994 σχετικά με τη GATT, η οποία αποκλείει την εφαρμογή του άρθρου 113 της Συνθήκης στον τομέα των αεροπορικών μεταφορών[semigr ]

38. κρίνει ότι η ανάθεση αρμοδιοτήτων στην Επιτροπή στο πλαίσιο της εξωτερικής πολιτικής απαιτεί προηγουμένως συμφωνία μεταξύ Επιτροπής, Συμβουλίου και Κοινοβουλίου όσον αφορά τις κατευθυντήριες γραμμές της πολιτικής που πρόκειται να εφαρμοσθεί στον τομέα αυτό[semigr ]

39. καλεί την Επιτροπή να προβεί, κατάπόλυτη προτεραιότητα, στη σύνταξη καταλόγου που θα εντοπίζει τα σημεία κοινού ενδιαφέροντος της ευρωπαϊκής πολιτικής αεροπορίας στις σχέσεις της με τις Ηνωμένες Πολιτείες, ιδίως σε ό,τι αφορά τους κανόνες ανταγωνισμού, τους κώδικες δεοντολογίας που διέπουν τη χρήση των ηλεκτρονικών συστημάτων κράτησης θέσεων, τα δικαιώματα κυκλοφορίας και την κατανομή του διαθέσιμου χρόνου[semigr ]

40. ζητεί από την Επιτροπή να προβεί στις κατάλληλες νομικές ενέργειες σε περίπτωση που ένα κράτος μέλος συνάπτει συμφωνίες με τρίτες χώρες που θίγουν ή μπορούν να θίξουν τα συμφέροντα της Ευρωπαϊκής Ένωσης στον τομέα των αεροπορικών μεταφορών και στον οικονομικό τομέα[semigr ]

41. καλεί την Επιτροπή να εξετάσει τις υπάρχουσες πολιτικές επιλογές με προοπτική την κατάργηση των πολιτικών ρητρών που περιέρχονται στις διεθνείς συμβάσεις και δημιουργούν διακρίσεις[semigr ]

42. ζητεί να δοθεί εντολή στην Επιτροπή, με βάση τα υφιστάμενα μέσα συνεργασίας, να συντάξει διαπραγματευτικές οδηγίες με στόχο την ολοκλήρωση για τη σύναψη της συμφωνίας με τις Ηνωμένες Πολιτείες, τις χώρες της Κεντρικής και Ανατολικής Ευρώπης, την Ελβετία, τη Μάλτα, την Κύπρο και την Τουρκία στον τομέα της πολιτικής αεροπορίας[semigr ]

43. επιμένει όπως, κατά τις διαπραγματεύσεις σχετικά με τα δικαιώματα κυκλοφορίας, η Επιτροπή επιδιώξει να αποκτήσει για τους κοινοτικούς αερομεταφορείς δικαιώματα καμποτάζ σε τρίτες χώρες, τα οποία θα είναι ισοδύναμα με εκείνα που ασκούνται από αερομεταφορείς των χωρών αυτών εντός της Κοινότητας[semigr ]

44. καλεί τα κράτη μέλη να αναθέσουν τις απαιτούμενες εξουσίες στην Επιτροπή ώστε η τελευταία να μπορεί να εκπροσωπεί την Κοινότητα, ως πλήρες μέλος, στους διεθνείς οργανισμούς πολιτικής αεροπορίας[semigr ]

ΚΟΙΝΩΝΙΚΑ ΖΗΤΗΜΑΤΑ

45. επισημαίνει ότι από το 1990 και μετά έχουν απωλεσθεί περισσότερες από 10.000 θέσεις εργασίας, και ότι, ως αποτέλεσμα των σεναρίων «επιβίωσης» ή αναδιάρθρωσης των αερομεταφορέων, θα μπορούσαν να σημειωθούν περαιτέρω βραχυπρόθεσμες και μεσοπρόθεσμες απώλειες[semigr ]

46. εκφράζει την αποδοκιμασία του για το γεγονός ότι η αντίδραση της Επιτροπής στα κοινωνικά προβλήματα που θα προκύψουν για τους εργαζόμενους στον τομέα των αεροπορικών μεταφορών περιορίστηκε σε γενικές δηλώσεις αρχών, χωρίς να υπάρξουν προτάσεις για κάποιο συγκεκριμένο σχέδιο δράσης[semigr ]

47. εκφράζει την ανησυχία του για το ενδεχομενο η έκθεση του ιπτάμενου προσωπικού σε υψηλές ακτινοβολίες και μεγάλες συγκεντρώσεις CO2 κατά τις πτήσεις μεγάλης διάρκειας να έχει βλαβερές επιπτώσεις για την υγεία του, και ζητεί από την Επιτροπή να εκπονήσει μελέτη για το πρόβλημα αυτό και ακολούθως να υποβάλει τις κατάλληλες προτάσεις για την προστασία της υγείας των ατόμων αυτών, εφόσον προκύψει από την ανωτέρω έρευνα ότι υφίσταται πράγματι κίνδυνος για την υγεία τους[semigr ]

48. αποδίδει θεμελιώδη σημασία στη χρησιμοποίηση των πρωτοβουλιών και των ταμείων που διαθέτει η Κοινότητα για τον επαγγελματικό αναπροσανατολισμό και την προσαρμογή των εργαζομένων στον τομέα της πολιτικής αεροπορίας και στους αερολιμένες της Κοινότητας[semigr ]

49. παρατηρεί ότι η μοναδική υπάρχουσα οδηγία (91/670/ΕΟΚ) σχετικά με την αμοιβαία αναγνώριση επαγγελματικών αδειών για τους εργαζόμενους στην πολιτική αεροπορία ((EE L 373 της 31.12.91, σελ. 21)) συχνά καταστρατηγείται, και ζητεί από την Επιτροπή να λάβει τα αναγκαία μέτρα για την τήρησή της στο μέλλον[semigr ]

50. ζητεί από την Επιτροπή να υποβάλει το ταχύτερο δυνατόν προτάσεις σχετικά με κοινές απαιτήσεις όσον αφορά τα επαγγελματικά προσόντα που απαιτούνται για την εκπαίδευση που καθιστά δυνατή την άσκηση των σχετικών επαγγελμάτων σε όλα τα κράτη μέλη[semigr ]

51. όσον αφορά το επίμαχο θέμα των ωρών πτήσεως και αναπαύσεως των πληρωμάτων, καθώς και των ωρών εργασίας και αναπαύσεως του υπολοίπου προσωπικού, θεωρεί ότι η εναρμόνιση που πραγματοποιείται στον εν λόγω τομέα πρέπει να στηρίζεται σε κοινωνικό διάλογο με όλους τους ενδιαφερομένους συλλογικούς φορείς και σε αυστηρή τήρηση των απαιτουμένων κανόνων ασφαλείας[semigr ]

52. εκτιμά ότι θα ήταν χρήσιμο να εκπονηθεί μελέτη σχετικά με την κατάρτιση ενός κοινοτικού ευρετηρίου των αεροπορικών εταιρειών, ώστε να προλαμβάνονται τα προβλήματα που προέρχονται από τη χρήση των «σημαιών ευκαιρίας». Προς τον σκοπό αυτό ζητεί από την Επιτροπή να προβεί αμέσως σε λεπτομερή ανάλυση των συνεπειών που θα είχε η χρησιμοποίηση στον εν λόγω τομέα ανθρωπίνων πόρων που προέρχονται από τρίτες χώρες, δίδοντας ιδιαίτερη έμφαση στις σχετικές κοινωνικές συνέπειες και στις επιπτώσεις στις διάφορες πτυχές της ασφαλείας[semigr ]

ΠΕΡΙΒΑΛΛΟΝ

53. χαιρετίζει με ικανοποίηση την προαγγελία, από την Επιτροπή, της προσεχούς κυκλοφορίας εγγράφου διαβούλευσης προκειμένου να διαπιστωθεί κατά πόσον υπάρχει ανάγκη να επιβληθούν αυστηρότερα όρια σε ό,τι αφορά τις εκπομπές στην ατμόσφαιρα και την ηχορρύπανση που προκαλούν τα αεροσκάφη, ζητεί δε προς τούτο τα αεροπλάνα 2ης κατηγορίας να τεθούν εκτός κυκλοφορίας το συντομότερο δυνατό[semigr ]

54. προτείνει να μελετηθούν, σε πολυμερή βάση, τρόποι για τη μείωση των καυσαερίων που εκπέμπουν τα αεροσκάφη στην πολύ ευαίσθητη υψηλή ατμόσφαιρα (ύψος περισσότερα από 12 χιλιόμετρα), προκειμένου να αποφευχθούν περαιτέρω φαινόμενα θερμοκηπίου και άλλες ζημίες στο περιβάλλον από την πτήση αεροσκαφών[semigr ]

55. θεωρεί αναγκαίο να μελετηθούν βραχυπροθέσμως οι συνέπειες της συνεχούς ανάπτυξης των αερομεταφορών σε σχέση με την εν γένει αναγνωρισμένη αναγκαιότητα της βιώσιμης ανάπτυξης και ειδικότερα να εξετασθεί πως μπορούν να περιορισθούν οι αερομεταφορές μικρών και μεσαίων αποστάσεων μέσω διαφόρων μορφών τιμολογιακής πολιτικής και της δημιουργίας διακεκριμένων συστημάτων συλλογικών μεταφορών επί της ξηράς (τραίνα μεγάλης ταχύτητας, μετρό, κλπ.)[semigr ]

56. ζητεί να εναρμονισθούν και να ενισχυθούν οι κανόνες ως προς τον θόρυβο των αεροσκαφών σε ζώνες γειτονικές με αεροδρόμια, περιλαμβανομένης της νομοθεσίας για τις νυχτερινές και τις στρατιωτικές πτήσεις, προκειμένου να περιοριστεί η ηχορρύπανση[semigr ]

57. ζητεί από την Επιτροπή να καταβάλει προσπάθειες, κατά τον καθορισμό προτύπων για τη μείωση των εκπομπών επιβλαβών ουσιών και της ηχορρύπανσης, για την προώθηση των ευρωπαϊκών θέσεων στο πλαίσιο των αρμόδιων διεθνών οργανισμών[semigr ]

ΧΡΗΣΤΕΣ ΤΩΝ ΑΕΡΟΜΕΤΑΦΟΡΩΝ

58. εκφράζει τη δυσαρέσκειά του για το γεγονός ότι τόσο η έκθεση που συνέταξε η «επιτροπή σοφών», όσο και η ανακοίνωση της Επιτροπής, παραλείπουν να ασχοληθούν με την προστασία των συμφερόντων των χρηστών των αερομεταφορών, και υπογραμμίζοντας, στο σημείο αυτό, ότι η παροχή υπηρεσιών υψηλής ποιότητας και η εφαρμογή των ελαχίστων κανόνων προστασίας των χρηστών των αερομεταφορών αποτελούν επίσης στόχους τους οποίους, τηρουμένης της αρχής της επικουρικότητας, πρέπει να επιδιώκει μια κοινή πολιτική στον τομέα της πολιτικής αεροπορίας[semigr ]

59. εκτιμά ότι πρέπει να εγκριθούν κοινοί κανόνες σχετικά με την αποζημίωση των θυμάτων αεροπορικών δυστυχημάτων, και καλεί την Επιτροπή να μελετήσει κατά πόσον είναι σκόπιμο να καθιερωθεί κώδικας δεοντολογίας για τους ταξιδιωτικούς πράκτορες, με στόχο την καλύτερη ενημέρωση των καταναλωτών[semigr ]

60. ζητεί από την Επιτροπή να ορίσει συντελεστή Φ.Π.Α. που θα επιτρέψει στις ενδοκοινοτικές μεταφορές να παραμείνουν ανταγωνιστικές[semigr ]

ΕΡΕΥΝΑ ΚΑΙ ΑΝΑΠΤΥΞΗ

61. ζητεί από την Επιτροπή να συμπεριλάβει στις προτεραιότητές της τον τομέα της έρευνας και ανάπτυξης στον τομέα της αεροπορίας[semigr ]

62. ζητεί με έμφαση από την Επιτροπή να προωθήσει, κατά την εκτέλεση του τέταρτου προγράμματος-πλαισίου στον τομέα της έρευνας, τη δημιουργία δικτύων συνεργασίας μέσω των συμπεφωνημένων ενεργειών στα ειδικά προγράμματα με στόχο το συντονισμό των διαφόρων ερευνητικών δραστηριοτήτων που πραγματοποιούνται στον τομέα της αεροπορίας από την Κοινότητα, τα κράτη μέλη, τους διεθνείς οργανισμούς και την ίδια τη βιομηχανία[semigr ] ζητεί επίσης από την Επιτροπή να ενημερώσει το Ευρωπαϊκό Κοινοβούλιο σχετικά με την εφαρμογή και τα αποτέλεσματα του συντονισμού αυτού[semigr ]

63. αντιλαμβανόμενο ότι όλα αυτά τα μέτρα αφορούν την έρευνα στον τομέα της ασφάλειας, ζητεί τα δίκτυα αυτά να επεκταθούν και στα αρμόδια όργανα των χωρών της Κεντρικής και Ανατολικής Ευρώπης και των κρατών της πρώην Σοβιετικής Ένωσης, με στόχο να δημιουργηθεί στην Ευρώπη ένας κοινός χώρος ασφάλειας στον τομέα της αεροπορίας[semigr ]

64. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις Κυβερνήσεις των κρατών μελών, την Ευρωπαϊκή Διάσκεψη Πολιτικής Αεροπορίας, το Διεθνή Οργανισμό Εναέριας Κυκλοφορίας, την EUROCONTROL, την Οικονομική και Κοινωνική Επιτροπή, το Σύνδεσμο Αερομεταφορέων και την Επιτροπή των Σωματείων των Εργατών Μεταφορών.